বয়স মাত্র দশ। লাল-সবুজ, জোট, জোড়াফুল সবই তাঁর কাছে সমান। তাই খেলার মাঝে তৃণমূল প্রার্থীর পোস্টার ছিঁড়ে ফেলেছিল ওই বালক। শাসক দলের নেতারা অবশ্য অতশত বোঝেন না। অপরাধের শাস্তি হিসেবে ওই বালককে বেধড়ক মারধর করে মুখ, হাত, পা বেঁধে তিল ক্ষেতে ফেলে দিয়ে আসেন তাঁরা। হাসপাতালে চিকিৎসার পরে ছাড়া পেলেও এখনও বালকটির চোখে, মুখে আতঙ্কের ছাপ স্পষ্ট। 
ঘটনাটি ঘটেছে ক্যানিং পূর্ব বিধানসভার দুর্গাপুর গ্রামপঞ্চায়েতের হরিহরপুর গ্রামে।অভিযোগ, মঙ্গলবার বিকেলে বছর দশেকের সাহিল রাস্তার ধারে খেলা করছিল। খেলার ফাঁকেই ওই কেন্দ্রের তৃণমূল প্রার্থী শওকত মোল্লার একটি নির্বাচনী পোস্টার ছিঁড়ে ফেলে সাহিল। ছেঁড়া ওই পোস্টার নিয়ে খেলার সময়েই স্থানীয় তৃণমূল নেতাদের চোখে পড়ে যায় সে। দলীয় প্রার্থীর পোস্টার ছিঁড়ে ফেলায় ওই বালকটির উপরে রেগে গিয়ে তৃণমূল নেতারা এসে তাকে বেধড়ক চড়, থাপ্পড় মারতে শুরু করেন। তবে মারধর করেও শাসক দলের নেতাদের রাগ মেটেনি। বালকটির বাবা মইউদ্দিন মোল্লার অভিযোগ, মারধরের পরে ওই বালকের হাত, পা, মুখ বেঁধে তাকে তিল ক্ষেতে ফেলে দেওয়া হয়। মঙ্গলবার সন্ধ্যে নাগাদ স্থানীয় এক গ্রামবাসী মাঠের ভিতরে গোঙানির আওয়াজ শুনতে পেয়ে ওই বালকটিকে উদ্ধার করে। 
পঞ্চম শ্রেণির ওই ছাত্রকে রাতেই তাকে স্থানীয় নলমুড়ি হাসপাতালে নিয়ে আসা হয়। চিকিৎসার পরে আপাতত বাড়ি ফিরেছে সাহিল। ঘটনায় ভাঙড় থানায় অভিযোগ দায়ের করেছে বালকটির পরিবার। এখনও চোখে, মুখে আতঙ্ক রয়েছে তার। যদিও, যাঁর অনুগামীদের বিরুদ্ধে ওই বালকটিকে মারধর করার অভিযোগ উঠেছে, সেই তৃণমূল প্রার্থী শওকত মোল্লার দাবি,  ঘটনার সম্পর্কে তিনি কিছুই জানেন না। 
পঞ্চম দফার নির্বাচনের আগের দিন হালিশহরে সাড়ে তিন বছরের শিশুকে মারধর করার অভিযোগ ওঠে শাসক দলের বিরুদ্ধে। মঙ্গলবার হাওড়ার সাঁকরাইলে এক সিপিএম পোলিং এজেন্টের বাড়িতে হামলার সময়ে দশ বছরের এক বালিকাকে মারধরের অভিযোগ উঠেছিল তৃণমূল কর্মীদের বিরুদ্ধে। সেই তালিকায় এবারে যুক্ত হল ভাঙড়। যদিও এই ঘটনায় এখনও কেউ গ্রেফতার হয়নি।